**Aktiv høst i Borre Historielag**



Borre Historielag har hatt en aktiv høstsesong. Historielaget, som inkluderer

hele Horten kommune, arrangerer månedlige foredrag på foreningens gård,

den gamle skysstasjonen Bruserød på Nykirke. Eiendommen ligger langs den

tidligere sørlandske hovedvei, og fungerte som skysstasjon og gjestgiveri fra

1830 til ut på 1920-tallet. Historien om gården og annen informasjon om laget,

ligger på vår nettside [www.borre-historielag.no](http://www.borre-historielag.no)

**Søndag 3. september** sto omvisning på Karljohansvern på programmet, og over

20 deltakere fikk gleden av å følge guiden, Truls Sandaker. Han er blant annet

tidligere kommandant for marinebasen Karljohansvern, og levendegjorde

historien med mange anekdoter og personlige beretninger.

**Søndag 10. september** dro 26 personer i «Gladbussen» på besøk til Nøtterøy

historielag. Vi ble vist rundt på bygdetunet Fagertun. Her fikk vi se både

lensmannsgården, skolestua, skimuseet, smia, banken og arresten, i tillegg til

husflidslagets vevstuer på Låven. Vi fikk også selv prøve oss som smeder i smia

på bygdetunet. De 5 guidene fikk overrakt hver sin Borreminne-bok som takk

av turens leder, Eli Kari Høihilder.

Deretter reiste vi til det nedlagte kystfortet Torås på Tjøme, som er Vestfolds

største intakte krigsminne fra 2. verdenskrig. Der var det orientering og

omvisning i noen av fortets bunkere, som nå er innredet som krigsmuseum.

Flinke og engasjerte guider fortalte om anlegget, som var en del av Festung

Norwegen, og sto ferdig i 1941. Etter krigen ble fortet drevet av Kystartilleriet,

men i 1999 ble Torås nedlagt og sikret.

Historielagets utflukt ble avsluttet med en deilig fiskesuppe på

Spiseriet/Verdens Ende.

Vi takker for en minnerik veterantur! Innen vi ankom Horten, hadde vår glade

og syngende sjåfør, Hortens æresborger Gunnar Hansen, meldt seg inn i Borre

Historielag. Vi ønsker han og våre øvrige nye medlemmer velkommen i

foreningen.

**Neste arrangement** er på Bruserød 12. oktober. Da skal vi få et innblikk i

historien til Horten fengsel, og fengselets nåværende funksjon.



Referat på vegne av styreleder og arrangementsleder: Magnor Kristensen